12. nedeľa C (23. jún 2013)  
**Gal 3:26-29**Juraj Feník

***Veď skrze vieru v Kristovi Ježišovi ste všetci Božími synmi. Lebo všetci, čo ste pokrstení v Kristovi, Krista ste si obliekli. Už niet Žida ani Gréka, niet otroka ani slobodného, niet muža a ženy, lebo vy všetci ste jeden v Kristovi Ježišovi. A keď ste Kristovi, ste Abrahámovým potomstvom a podľa prisľúbenia dedičmi.***

Tretia kapitola Listu Galaťanom sa štandardne pokladá za doktrinálne jadro tohto spisu. Najčastejšie používanými termínmi sú viera a Zákon a Pavol cez rôzne argumentácie pripomína Galaťanom potrebu viery a nepotrebnosť podriadenia sa Zákonu a vysvetľuje, že viera človeka ospravedlňuje, t. j. privádza do správneho vzťahu s Bohom. Dnešné čítanie je pomerne pestré a každý verš ponúka iný obsah, pričom logická súvislosť medzi veršami by si vyžadovala presnejšiu exegézu: Pavol prechádza od viery a synovstva ku krstu a k zrušeniu rozdielov medzi pokrstenými a nakoniec ku konceptu Abrahámovho potomstva a dedičstva. Štyri verše, štyri hutné myšlienky.

Môžeme sa však pristaviť pri veľmi peknom obraze, ktorý dnešný text ponúka: pri metafore odievania. O tých, ktorí boli pokrstení, Pavol tvrdí, že si obliekli Krista. Úvod textu prináša prepojenie medzi vierou a krstom: tým, čím sa kresťania stali cez vieru, sa stali cez krst. V kontexte listu, v ktorom Pavol neodporúča pohanským Galaťanom rituál obriezky, zrazu hovorí o inom rituáli, o krste, čo môže vyzerať zvláštne. Avšak Pavol nechápe krst ako jeden z rituálov (aj keď v skutočnosti samozrejme bol), ale skôr ako spôsob spojenia dvoch osôb: v Kristovi ste pokrstení, s významom na Krista ste boli napojení, k nemu ste boli pripútaní, k nemu ste priľnuli. Krstom sa Galaťania stali Kristovým vlastníctvom.

Tí, ktorí boli pokrstení do Krista, si Krista obliekli. Tu Pavol používa metaforu odievania, ktorá ja odvážna a zvláštna: kresťania si obliekli Krista, jedna osoba sa doslova zaodiala inou ako kusom odevu. Mohlo by sa zdať, že metafora sugeruje iba vonkajšiu, externú zmenu, bez zasiahnutia vnútra osoby. V skutočnosti chce Pavol vyjadriť úplne radikálnu a bytostnú zmenu, ktorá nastáva v pokrstenom človekovi. V celej biblickej tradícii sa obraz šiat používa pre vyjadrenie hlbokých radikálnych zmien v statuse človeka. Šaty hrajú kľúčovú rolu napr. v príbehu o Jozefovi v Genezis a zmena jeho šiat stále vyjadruje zásadnú zmenu v jeho osude, čo si všimne ten, kto pozorne číta Jozefov príbeh. Izaiáš a žalmy hovoria o oblečení do rúcha spásy a spravodlivosti, čím vyjadrujú poriadne zmeny v človekovi. Sám Pavol inde spomína oblečenie sa do milosrdenstva, pokory, do nového človeka, atď. Spomínaná metafora chce teda vyjadriť, že pokrstený človek je doslova re-kreovaný, aby sa podobal Kristovi, zmenený podľa vzoru Krista. Ináč povedané, tvrdenie, že kresťan si krstom obliekol Krista vyjadruje úplnú kristologizáciu jeho života, ktorá—ako samotná metafora odevu našepkáva—by mala byť viditeľná aj navonok. Ako odev, ktorý má človek na sebe. Kresťanov odev je Kristus. Aj v týchto horúcich dňoch.